## Sanitat incidix en la importància de protegir la salut davant l’avís d’altes temperatures registrades en algunes zones de la Comunitat Valenciana

*** En la pàgina web de la Conselleria es pot consultar un mapa interactiu en el qual s’indica el nivell de risc per a la salut per altes temperatures en cada municipi
* Sanitat recomana hidratar-se bé i beure aigua abundant, evitar fer esport durant les hores de més calor, mantindre la vivenda fresca i ventilada, entre altres**

La Conselleria de Sanitat incidix en la importància de protegir la salut i seguir les recomanacions preventives davant l’avís d’altes temperatures registrades en algunes zones de la Comunitat Valenciana.

Així, diversos municipis de la Comunitat Valenciana registren per a este dilluns 11 d’agost el nivell de risc alt (roig) i nivell de risc mitjà (taronja). A més, la Direcció General de Salut Pública emet hui avís per risc per a la salut per nit tòrrida en les poblacions d’Olocau, Chelva, Vilallonga i Chulilla.

En este sentit, Sanitat recorda a través de la campanya ‘Combatre la calor extrema està en la teua mà’ la importància de seguir els consells preventius com beure abundant aigua, evitar l’exposició directa al sol entre les 12 i 17 hores, fer esport en les hores de menys calor o mantindre la vivenda fresca i ventilada. A més, és important menjar ensalades, fruites i verdures, utilitzar cremes protectores i protegir persones majors o vulnerables. D’altra banda, davant un possible colp de calor cal telefonar al 112. Tota esta informació està publicada en la pàgina web de Sanitat ([Altes temperatures - Salut Publica - Conselleria de Sanitat (gva.es)](https://www.san.gva.es/ca/web/salut-publica/calor)) i es difon diàriament a través de les xarxes socials.

Així mateix, cal destacar que tota la informació sobre el nivell de risc en cada municipi s’actualitza diàriament en un mapa interactiu que es pot consultar en la pàgina web: [comunitatvalenciana.meteoclim.com](https://comunitatvalenciana.meteoclim.com/?language=cv).

D’esta manera, qualsevol ciutadà pot consultar les zones en les quals hi ha risc o no amb l’objectiu de prendre les precaucions necessàries per a evitar problemes de salut, tant en la pàgina web com a través de les xarxes socials. Per això, es recomana a la ciutadania estar ben informada sobre el nivell de risc per a la salut que hi ha cada dia durant estos mesos d’estiu.

A més, perquè la informació arribe a tota la ciutadania, hi ha establits canals de comunicació entre els diferents organismes implicats, que estan coordinats de manera que quan Salut Pública emet avisos, estos es traslladen a les diferents institucions i entitats, fins a arribar al ciutadà.

Cal recordar que l’exposició a temperatures ambientals elevades pot tindre efectes directes sobre la salut de les persones com és la deshidratació, l’estrés per calor o el colp de calor, que pot comportar riscos greus per a la persona si no es tracta a temps i requerix atenció mèdica urgent. A més, pot tindre efectes indirectes, per l’agreujament de malalties cròniques.

Per això, Sanitat activa des del 15 de maig fins al 30 de setembre de 2025, llevat que les condicions meteorològiques impliquen la seua modificació, el Programa de prevenció i atenció als problemes de salut derivats de les altes temperatures, que mitjançant un sistema d’alertes permet emetre avisos quan les altes temperatures puguen suposar un problema per a la salut.

**Nivells de risc**

El mapa interactiu de la Direcció General de Salut Pública mostra cada dia els nivells de risc, que són el nivell 0 o absència de risc (verd), nivell 1 o baix risc (groc), nivell 2 o risc mitjà (taronja) i el nivell 3 o risc alt (color roig). En els casos de nivells de risc taronja i roig s’emet un avís per risc per a la salut i es recomana especialment prestar especial atenció a les persones majors de 65 anys, amb patologies addicionals i als col·lectius vulnerables.

D’altra banda, el programa informa sobre les temperatures nocturnes, que mostren el tipus de nit per a cada municipi en funció de les temperatures. En este cas, la nit tropical és aquella en la qual la temperatura mínima no baixa de 20 °C, la nit equatorial quan es troba entre 25 °C i 28 °C, i la nit tòrrida quan la temperatura mínima supera, en algun moment, els 28 °C. En este últim cas s’emet avís per risc per a la salut per nit tòrrida.

Fecha: 11/08/2025